NKHANI YA PA CHIKOPI
Kasi Ŵakaboni ŵa Yehova Mbanjani?
Becky, wa ku California, U.S.A., wakati: “Tikamanyana na Mike kwa vyaka vinandi. Iyo njumoza wa Ŵakaboni ŵa Yehova. Kweni tchalitchi lake likunitindika chomene. Kasi Yehova ni njani? Chifukwa wuli Ŵakaboni ŵa Yehova ŵakukondwelera yayi maholide? Kasi vingaŵa kuti Mike wali kupusikika waka na kagulu aka?”
Zenon, wa ku Ontario, ku Canada, wakati: “Ŵanyithu ŵanyake awo tikakhalanga nawo pafupi ŵakati ŵamba kusambira Baibolo na Ŵakaboni ŵa Yehova, nkhajifumba kuti: ‘Kasi zina lakuti Ŵakaboni ŵa Yehova likung’anamurachi? Ntchisopa wuli chakuŵa na zina nga ni ili?’”
Kent, wa ku Washington, U.S.A, wakati: “Ine na muwoli wane tikaghanaghananga kuti Ŵakaboni ŵa Yehova ŵakiza ku nyumba yithu chifukwa chakuti ŵakamanya kuti tikusopa yayi. Tikaghanaghananga kuti gulu la Ŵakaboni ŵa Yehova lingatovwira yayi chifukwa tikawona kuti matchalitchi ghakurughakuru ghakatondeka kutovwira.”
Cecilie, wa ku Esbjerg, ku Denmark, wakati: “Kuyowoya unenesko, ŵanthu aŵa nkhaŵamanyanga yayi kweniso ivyo ŵakugomezga.”
Nyengo zinyake muli kuŵawonapo Ŵakaboni ŵa Yehova ŵakupharazga nyumba na nyumba panji ku malo ghanyake. Iwo ŵakugaŵira ŵanthu mabuku, na kuŵapempha kuti ŵasambirenge nawo Baibolo kwambura kulipira. Panji magazini iyi uyo wamupani ni Kaboni wa Yehova. Kweni nyengo zinyake mungajifumba kuti, Kasi Ŵakaboni ŵa Yehova mbanjani chomene? Ivyo mukughanaghana panji vingayanako na vya ŵanthu awo ŵazunulika pachanya apa.
Usange muli na mafumbo ghanthena agha, kasi mazgoro mungaghasanga nkhu? Kasi mungamanya wuli ivyo Ŵakaboni ŵa Yehova ŵakugomezga? Kasi ŵakuzitora nkhu ndalama zakovwira pa ntchito yakupharazga na kuzenga malo ghakusoperapo? Kweniso chifukwa wuli ŵakupharazga nyumba na nyumba panji ku malo ghanyake?
Cecilie, uyo wazunulika pachanya apa wakati: “Nkhasambira vinandi vya Ŵakaboni ŵa Yehova pa Intaneti. Pakwamba nkhapulika ŵanthu ŵakuyowoya vinandi vyakunyoza Ŵakaboni. Ntheura nane nkhamba kuŵatinkha.” Kweni pamanyuma, Cecilie wakafumba Ŵakaboni ŵa Yehova ndipo ŵakamuzgora makora mafumbo ghake.
Kasi mungatemwa kumanya unenesko wakukhwaskana na Ŵakaboni ŵa Yehova? Tikumupemphani kuti mufumbe Ŵakaboni ŵa Yehova ndipo ŵamuphaliraninge. (Zintharika 14:15) Nkhani zakulondezgapo zimovwiraninge kuti muŵamanye Ŵakaboni, ivyo ŵakugomezga, na ntchito iyo ŵakuchita.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn